**ڕێبازی لێكۆڵینه‌وه‌ :**

زاراوه‌كانی ( ڕێباز، لێكۆڵینه‌وه )

**ڕێباز** - Method- : به‌و ڕێگه‌یه‌ ده‌وترێت كه‌ مرۆڤ یان لێكۆڵه‌ر به‌كاری دێنێت بۆ گه‌یشتن به‌ ڕاستی و دروستی بابه‌تی به‌دواچوو، یان لێكۆڵینه‌وه‌كه‌ .

 وشه‌ی - Method - له‌ لاتینیدا به‌ ماناكانی پشكنین و تێڕوانین و زانیاری به‌كارهاتووه‌ .

**زانستی ڕێباز** – Methodology - : زانستی میتۆده‌كانه‌ . ئه‌وزانسته‌یه‌ كه‌ باس له‌ یاسا و ڕێسا و ئه‌و ڕێگایانه‌ ده‌كات كه‌ پێویسته‌ لێكۆله‌ر بیگرێته‌به‌ر . به‌ به‌شێك له‌ لۆجیك – منگق - داده‌نرێت . مرۆڤ ده‌مێكه‌ گه‌ڕان و پشكنین و بودواچوونی كردووه‌ بۆ ئه‌و كێشه‌ و گرفت و به‌ربه‌ستانه‌ی هاتۆته‌ ڕێی و هه‌وڵی داوه‌ هۆكار و چاره‌سه‌ریان بۆ بدۆزیته‌وه‌ . زۆر كاتیش گه‌شتۆته‌ ئه‌نجامی دروست و ڕاست و لۆجیكیش . دیاره‌ بۆ ئه‌م كاره‌ش پیویستی به‌ ڕێگه‌ی تایبه‌ت بووه‌، كه‌ ئه‌مه‌ش ڕێبازی گه‌ڕان و پشكنینه‌كه‌ی بووه‌ .

ئاشكرایه‌ ڕێبازیش وه‌ك هه‌ر بابه‌تێكی تر له‌ سه‌ره‌تاوه‌ به‌ شێوه‌ی ساده‌ و ساكار بووه‌ و له‌گه‌ڵ ڕۆژگاردا به‌ره‌وپیش چووه . ڕێگای زانستی و تاقیكردنه‌وه‌ی به‌كارهێناوه‌ . هه‌ربۆیه‌ ئه‌نجامه‌كانیش دروستتر و ڕاستر بوون و كارئاسانی بۆ كردووین بۆ چاره‌سه‌ری گرفت و كێشه‌كان و به‌خشینی مه‌عریفه‌ و زانست و به‌رچاو ڕۆشنكردنه‌وه‌ و پتر تێگه‌یشتن له‌ شته‌ نادیاره‌كانی بوون و ژیان .

به‌مشێوه‌یه ڕێباز گه‌شه‌ی كرد تا وای لێهات چه‌ند جۆرێك له‌ ڕێباز ده‌ركه‌وت، دیاره‌ ئه‌مه‌ش به‌پێی بابه‌ت و زانسته‌ جیاجیاكان ڕێبازیش ده‌گۆڕیت . هه‌ر زانست و بابه‌تێك‌ به‌ پێی سروشتی خۆی ڕێبازێك ده‌خوازێت، ئه‌مه‌ له‌ لایه‌ك له‌ لایه‌كی تره‌وه‌ هه‌ر نووسه‌ر و ئه‌دیبێكیش ڕێبازی تایبه‌ت به‌ خۆی هه‌یه‌ بۆ لێكۆڵینه‌وه‌ و پشكینه‌كانی به‌ مه‌رجێك ڕێبازه‌كه‌ش بۆ بابه‌ته‌كه‌ گ‌ونجاو بێت . هه‌مه‌جۆری ڕێبازیش به‌ڵگه‌ی ده‌وڵه‌مه‌ندبوونی كاره‌كه‌یه‌ . دیاره‌ ئه‌مه‌ش زه‌مینه‌ی له‌باری دروست بوونی رێبازی زانستییه‌ و هاوكات به‌ لۆجیك بوونی ڕێبازه‌ .

**مێژووی به‌كارهێنای وشه‌ی ڕێباز** :

له‌ سه‌ده‌ی (16)هه‌م بیكۆن - Becom- فه‌یله‌سوفی ئینگلیزی 1561 – 1626 . و له‌ سه‌ده‌ی (17) هه‌م دیكارت - Drcart- ی فه‌یله‌سوفی فه‌ڕه‌نسی 1596 – 1650 . و له‌سه‌ده‌ی (18) هه‌م كانت - Cant- فه‌یله‌سوفی ئه‌ڵمانی شوێنێكی دیاریان هه‌بوو له‌ - Methodology - زانستی ڕێبازدا. توانیان وه‌ك زانستێك بیناسێنن له‌ بواری فه‌لسه‌فی و زانسته ‌ڕووته‌كاندا . به‌ڵام له‌ سه‌ده‌ی ( 19 ) هه‌مدا ئه‌و سنووره‌ی به‌زاند و په‌لی هاویشت بۆ زانیاری و زانسته‌كانی تر وه‌ك مێژوو و ئه‌ده‌ب و وه‌ك بابه‌تێكی زانستی مامه‌ڵه‌ی له‌گه‌ڵ كردن .كه‌ پێشتر مامه‌ڵه‌ی له‌و شێوه‌یه‌یان له‌گه‌ڵ نه‌كرابوو . ئه‌وه‌یان سه‌لماند كه‌ ئه‌و دوو بابه‌ته زانستین پێویستیان به‌ ڕێبازی لێكۆڵینه‌وه‌ هه‌یه‌ . به‌ هه‌مان شێوه‌ بۆ زانسته‌ مرۆییه‌كانی تر .

سه‌باره‌ت به‌ ئه‌ده‌ب وه‌ك هه‌ر بابه‌تێكی مرۆیی تر ده‌كرێ وه‌ك بابه‌تێكی زانستی سه‌یر بكرێت، چونكه‌ ئه‌ده‌ب خاوه‌نی سیما و خه‌سڵه‌ت و یاسا و ڕیسای تایبه‌ت به‌ خۆیه‌تی، بۆیه‌ ده‌بێت به‌ ڕێبازی زانستی لێكۆڵینه‌وه‌ و پشكنینی بۆ بكرێت تا به‌ شێوه‌ی دروست ئه‌نجامی ڕاستی دیاری بكرێت .‌

**لێكۆڵینه‌وه‌** - Research- ) لێكۆڵینه‌وه‌‌ - پشكنین ) : به‌مانی به‌دواچوون و گه‌ڕان به‌ دوای ڕاستی بابه‌تێك و خستنه‌ڕووی دروستی و ڕاستییه‌كانی ئه‌و بابه‌ته‌. یان تاوتوێكردن و قوڵبوونه‌وه‌ له‌ پرسێك یان بابه‌تێك یان كێشه‌ و گرفتێك و گه‌یشتن به‌ ڕاستی و دروستی ئه‌و پرسه‌ و بابه‌ته‌، یان كێشه‌یه‌ .

پرۆسه‌ی لێكۆڵینه‌وه‌ له‌ سه‌ره‌تای كاره‌كه‌وه‌ ده‌ست پێده‌كات تا كۆتایی كاره‌كه‌ و گه‌شتن به‌ چاره‌سه‌ر و ئه‌نجام و پێشنیازه‌كان كۆتایی دێت . دیاره‌ ئه‌م پرۆسه‌یه‌ش به‌ پێی پلان و به‌رنامه‌ و نه‌خشه‌ دێته‌ ئه‌نجام . به‌ سوود بینین له‌ ڕێباز و میتۆدی گونجاو به‌ بابه‌ته‌كه‌ . بۆ نموونه‌ له‌ كێكۆڵینه‌وه‌ی ئه‌ده‌بیدا زۆرجار سوود له‌ ڕێبازی مێژوویی وه‌رده‌گیرێت . یان سوود له‌ كه‌ره‌سته‌مێژووییه‌كان وه‌رده‌گیرێت بۆ گه‌شتن به‌ ئه‌نجامی دروست، وه‌ك هۆكارێكی یارمه‌تیده‌ر . ئه‌مانه‌ له‌پاڵ زمان و شێوازی ده‌ربڕین و چنین و دید و فه‌لسه‌فه‌ و لایه‌نی هونه‌ری و جوانكاری ده‌قه‌كه‌ .

**سوودو ئامانجی لێكۆڵینه‌وه‌ی زانستی‌ چییه‌ ؟**

ساڵانێكی زۆره‌ له‌ جیهاندا و له‌ داموده‌زگاو ڕێكخراوه‌ زانستییه‌كاندا بایه‌خێكی زۆر ده‌درێت به‌ لێكۆڵینه‌وه‌ی زانستی و خه‌رجییه‌كی زۆری بۆ دابین ده‌كرێت . دیاره‌ ئه‌م بایه‌خه‌ش ده‌گه‌ڕێته‌وه‌ بۆسوود و گرنگی ئه‌م بابه‌ته‌، كه‌ خۆی له‌ چه‌ند خاڵێكدا ده‌نوێنێ، له‌وانه‌ :

لێكۆڵینه‌وه‌ بنه‌مای پێشكه‌وتنی زانستییه‌ . چاره‌سه‌ری كێشه‌ و گرفته‌كان و داهێنانه‌كان به‌رهه‌می لێكۆڵینه‌وه‌‌ زانستییه‌كانن و ئاكامی ئه‌و هه‌وڵ و ماندووبوونانه‌یه‌ كه‌ لێكۆڵه‌ران ئه‌نجامیان داوه‌ .

لێكۆڵینه‌وه‌‌ زانستییه‌كان ده‌بنه‌ هۆكاری گه‌شه‌ پێدانی تواناكانی قوتابییانی بوار و پسپۆڕی تایبه‌تییان و زیاتر تێگه‌یشتنیان له‌ جیا كردنه‌وه‌، یان به‌راوردكردنیان له‌گه‌ڵ بابه‌تی هاوشێوه‌ یان نزیكیان .

لێكۆڵینه‌وه‌‌ بوارێكی باش ده‌ڕه‌خسێنێت بۆ خودی توێژه‌ره‌‌كه و له‌ ڕێگه‌یه‌وه‌ شاره‌زایی بابه‌تی تر ده‌بێت كه‌ به‌ شێوه‌یه‌ك له‌ شێوه‌كان یان لابه‌لا په‌یوه‌ندی هه‌بێت به‌ بابه‌تی توێژینه‌كه‌وه‌ . ئه‌م بابه‌ته‌ش سوود به‌ خوێنه‌ریش ده‌گه‌یه‌نێ .

سوودی ڕێبازی لێكۆڵینه‌وه‌ بۆ ڵێكۆله‌ر ئه‌وه‌یه‌ فێری ده‌كات چۆن پرۆسه‌ی نووسین ده‌ستپێبكات و چۆن كۆتایی پێبینێت و به‌ ئه‌نجامی به‌هێز و دروست و نوێ بگات .

كاتی بۆ ده‌گه‌ڕێته‌وه‌ و له‌ لادان و چونه‌ ناو بابه‌تی تره‌وه‌ دووری ده‌خاته‌وه‌ . چڕی و پوختی دوور كه‌وتنه‌وه‌ له‌ ورده‌كاری بێمانا و بێسوود .

له‌ نائومێدی و دوودڵی دووری ده‌خاته‌وه‌ و هه‌ست كردن به‌ سه‌ركه‌وتن له‌ كاره‌كه‌یدا .

ئه‌نجامی لێكۆڵینه‌وه‌‌ی زانستی یان داهێنانه‌ یان دۆزینه‌وه‌ی شتێكی نادیار یان كۆنه‌ كه‌ ئه‌مانه‌ش سوود به‌ مرۆڤایه‌تی ده‌گه‌یه‌نن .

**كه‌سی لێكۆڵه‌ر :**

لێكۆله‌ر ئه‌و كه‌سه‌یه‌ كه‌ لێكۆڵینه‌وه‌كه‌ ئاماده‌ ده‌كات . له‌به‌ر ئه‌وه‌ی كاری لێكۆڵینه‌وه‌ كارێكی زانستی گرنگه‌ هه‌ربۆیه‌ ده‌بێت لێكۆڵه‌ر كه‌سێك بێت خاوه‌نی خه‌سڵه‌ت و تایبه‌تمه‌ندێتی خۆی بێت . لێهاتوو كارامه‌ بێت . ئاره‌زووی كاره‌كه‌ی هه‌بێت .

* شاره‌زایی له‌ بواری لێكۆڵینه‌وه‌كه‌ .
* حه‌ز و ئاره‌زووی بۆ كاره‌كه‌ .
* ده‌سه‌ڵاتی به‌سه‌ر كاره‌كه‌دا بشكێ چ له‌ ڕووی مادی و بوجه‌ی كاره‌كه‌وه‌ چ له‌ ڕووی بوونی سه‌رچاوه‌ و تاقیگه‌ . هتد
* كه‌سێكی پشوو درێژ و به‌ سه‌بر بێت .
* گه‌ڕان و پشكنینی ورد و به‌ده‌ستهێنانی سه‌رچاوه‌ی باش .
* ئه‌مانه‌تی زانستی و گواستنه‌وه‌ی ده‌ق یان بیرۆكه‌ی كه‌سانی تر به‌ ئامانه‌ته‌وه‌ و ئاماژه‌
* بابه‌تی بوون : توێژه‌ر ده‌بێت بابه‌تی بێت و هه‌وڵ و كۆششیله‌ پێنلو گه‌یشتن به‌ ڕاستی بێت . بۆچوون و ده‌ستكه‌وته‌كانی بێبه‌ڵگه‌ و بورهان نه‌بن .

**مه‌رجه‌كانی لێكۆڵینه‌وه‌ی زانستی**

* ده‌كرێت له‌ دوو ڕووه‌وه‌ سه‌یری لێكۆڵینه‌وه‌ی ئه‌كادیمی بكرێت
* یه‌كه‌م : فۆرم دووه‌م : ناوه‌رۆك
* یه‌كه‌م : ڕوخسار ( ناونیشان، دابه‌ش كردنی به‌ش و بڕگه‌كان و گونجانیان له‌گه‌ڵ یه‌كتری، په‌راوێز و سه‌رچاوه‌كان، پێشه‌كی و كۆتایی و ئه‌نجام و زمان و شێواز )

**ناوه‌رۆك :** خودی بابه‌ته‌كه‌یه‌ "

 **بابه‌تی لێكۆڵینه‌وه‌ :**

قۆناغی یه‌كه‌م و ده‌ستپێكی لێكۆڵینه‌وه‌كه‌یه‌ . هه‌ڵبژاردنی بابه‌ت كارێكی ئاسان نییه‌ و پێویستی به‌ شاره‌زایی و حه‌زو ئاره‌زوو هه‌یه‌ .

كه‌ ده‌بێت ئه‌م مه‌رجانه‌ له‌خۆ بگرێت :

* بابه‌تێكی نوێ بیت و داهێنانی تیا بكات .
* كارێك كه‌م و كورت بێت و لیكۆڵینه‌وه‌كه‌ كه‌م و كورتییه‌كانی چاره‌سه‌ر بكات .
* بابه‌تێك بێت ڕوون نه‌بیت لیكۆڵینه‌وه‌كه ڕوونی كاته‌وه‌ .
* بابه‌تێكی دوورودرێژ بێت لیكۆڵینه‌وه‌كه كورت و پوختی كات .
* بابه‌تێكی په‌رت و بڵاو بێت لیكۆڵینه‌وه‌كه كۆی بكاته‌وه‌ .
* بابه‌تێك ئاڵۆز و تێكه‌ڵ بێت لیكۆڵینه‌وه‌كه‌ ڕێكی بخات .
* بابه‌تێك هه‌ڵه‌ی تیا كرابێت لیكۆڵینه‌وه‌كه ڕاستی بكاته‌وه‌ .

**ناونیشان** :

* دڵنیا بوون له‌وه‌ی كه‌ ناونیشانه‌كه‌ به‌ ته‌واوه‌تی په‌یوه‌ندی هه‌یه‌ به‌ ناوه‌رۆكی باسه‌كه‌و ده‌رخه‌ریه‌تی .

**دانانی پلانی لێكۆڵینه‌وه‌**

* پاش ئه‌وه‌ی لیكۆله‌ر له‌ قۆناغی دیاریكردنی ناونیشانی بابه‌ت ته‌واو ده‌بێت . ده‌چێته‌ قۆناغیكی تر كه‌ ئه‌ویش دانانی پلان و نه‌خشه‌ی تویژینه‌وه‌یه.پلان بریتییه‌ له‌ نه‌خشه‌كێشانی ئه‌و هێڵانه‌یه‌ كه‌ بابه‌ته‌كه‌ی له‌سه‌ر ده‌ڕوات و هه‌موو لایه‌ن و به‌شه‌‌كان و ئامانجه‌كانی بابه‌ته‌كه‌ی تێدا ده‌ستنیشان ده‌كرێت .
* ئه‌م قۆناغه‌ یارمه‌تیده‌رێكی باشی تایبه‌تی كاره‌كه‌یه‌، كه‌ ئه‌ویش دیاری كردنی سنووری لێكۆڵینه‌وه‌‌كه‌یه‌ . واتا ڕێنیشانده‌ری هێڵه‌گشتی و تایبه‌تییه‌كانی باسه‌كه‌یه‌ . وه‌ك ڕیگه‌یه‌ك وایه‌ لێكۆڵه‌ر له‌سه‌ری ده‌ڕوات، یان نه‌خشه‌ی هێڵه‌كانیه‌تی .
* بێگومان ده‌شێت پلانی سه‌ره‌تای و كاتی بێت و دواتر به‌پێی پێویستی كاره‌كه‌ بگۆڕێت . ده‌ستكاری بكرێت و گۆڕانكاری به‌سه‌ردا بێت .
* پلان یان كورت ده‌بێت، یان درێژ ده‌بێت، به‌ پێی بابه‌ت و جۆری لێكۆڵینه‌وه‌كه‌ پلان ده‌گۆڕێت . نامه‌ ئه‌كادیمی ماسته‌ر و دكتۆرا پێویستی به‌ پلانی درێژه‌ .
* له‌ بنچینه‌دا پلان له‌و به‌شانه‌ پێكدێت كه‌ بابه‌تی سه‌ره‌كی لێكۆڵینه‌وه‌كه‌ی به‌سه‌ردا دابه‌ش ده‌كرێت . پلان جگه‌ له‌ ناوه‌رۆكی لێكۆڵینه‌وه‌كه‌ كه‌ به‌سه‌ر به‌شه‌كاندا دابه‌ش ده‌كرێت، دوو بابه‌ت پێش به‌شه‌كان و دوو بابه‌تیش دوای به‌شه‌كان له‌خۆ ده‌گرێت .

پێش به‌شه‌كان :

* پێشه‌كی – مقدمه‌ - Preface - Introduction- .
* ده‌روازه‌ یان ده‌ستپێك، یان سه‌ره‌تا - Introduction –

ئینجا به‌شه‌كان

پاش به‌شه‌كان :

* كۆتایی و ئه‌نجام – خاتمه‌ - Conelusion- .
* پێرست – فهرست - Index - .
* هه‌ندێجار وا پێویست ده‌كات له‌ نێوان كۆتایی و پێرستدا (پاشكۆ ) - Appendix- هه‌بێت .
* پاشان لیستی سه‌رچاوه‌كان دێت - Biblography - .

**پێشه‌كی - Introduction -:**

پێشه‌كی ده‌روازه‌یه‌كه‌ بۆ چوونه‌ نێو لێكۆڵینه‌وه‌كه‌وه‌ و به‌ هه‌موو ناوه‌رۆكییه‌وه‌ . له‌‌ كۆتای كاره‌كه‌دا و له ژێر ڕۆشنایی ئه‌زموونی نووسینه‌كه‌دا ده‌نووسرێت .بەشێوەیەكی گشتی پێشەكی لە دوای دەقی توێژینەوە دادەڕێژرێت بەمێژوو و شوێنی ئامادەكردنی دەستنووسەكە كۆتایی پێ دەهێنرێـت.

پێشەكی بە بەشێكی گرنگ و بەرچاوی توێژینەوەی زانستیی دادەنرێت و بەلابردنی پێشەكی، هەیكەلی توێژینەوە تێكدەچێت.چونكه‌ وەك كلیل وایەو ڕێنموونی خوێنەر دەكات بۆ ئەوەی لەبوارێكی فراوان و لێڵەوە بچێتە ناو گۆشەیەكی دیاریكراوی زانستی.

پێشەكی یەكێكە لە خاڵە پێویستیەكانی توێژینەوە و بەشێوەیەكی گشتی و زانستی لە دوای دەروازەوە دێت و ڕاستەوخۆ دەكه‌وێتە پێش دەقی توێژینەوەكە. لەكۆمەڵیك بنەمای گرنگ و پوخت پێكدێت، كە ئەم بنەمایانە ڕۆڵی پێشەكی و توێژینەوە بەرەو ئاراستەیەكی ئەكادیمی دەبەن و نەبوونی ئەم بنەمایانە بەخەوش و كەم و كوڕی هەژماردەكرێت لە توێژینەوەی زانستیدا.

گرنگترین ئه‌و شتانه‌ی كه‌ ده‌بیت له‌ پێشه‌كیدا بنووسرێت، ئه‌مانه‌ن :

1. پێناسه‌كردنی بابه‌تی لێكۆڵینه‌وه‌‌كه‌ و پێشكه‌شكردنی پانۆرامایه‌كی مێژوویی بابه‌ته‌كه‌، هه‌ر له‌ سه‌ره‌تاوه‌ تاكو بڵاوبوونه‌وه‌ی.
2. هه‌روه‌ها ناوبردنی ئه‌و كه‌سانه‌ی پێشه‌نگ بوون تیایا و یه‌كه‌م كه‌س بوون له‌ باسكردنی بابه‌تی لێكۆڵینه‌وه‌‌كه‌ . یان ناوبردنی ئه‌و وتار یان لێكۆڵینانه‌ی كه‌ پێشتر ده‌رباره‌ی هه‌مان باس كراون، پاشان ئه‌و فراوانخوازییه‌ی له‌م‌ لێكۆڵینه‌وه‌كه‌دا كراوه‌. كه‌ ئه‌مه‌ ده‌بێته‌ خاڵی جیاكه‌ره‌یان و دیاری كردنی داهێنانه‌كه‌ .
3. ده‌رخستنی گرنگی بابه‌ته‌كه‌ له‌ ڕووی ئه‌نجامه‌ زانستیی و كرده‌ییه‌‌كانیه‌وه‌ .
4. دیاریكردنی ئه‌و هۆیانه‌ی وایان له‌ قوتابییه‌كه‌ یان لێكۆڵه‌ره‌كه‌ كردووه كه‌ ئه‌و بابه‌ته‌ی هه‌ڵبژاردووه‌ . پاشان دیاریكردنی ئه‌و خاسیه‌تانه‌ی لێكۆڵینه‌وه‌كه له‌ لێكۆڵینه‌وه‌ی تر جیاده‌كاته‌وه‌ .‌
5. ئاماژه‌ كردن به‌و كێشه‌یه‌ی كه‌ له‌م ڵیكۆڵینه‌وه‌یه‌دا چاره‌سه‌ر كراوه‌‌، یان ساغكردنه‌وه‌ی پرسێكه‌، یان وه‌ڵامێكه‌ بۆ چ پرسیارێك.
6. دیاریكردنی مه‌به‌ست و ئامانجی لێكۆڵینه‌وه‌كه‌ .
7. دیاریكردنی میتۆدی په‌یڕه‌وكراو له‌ لێكۆڵینه‌وه‌كه‌دا . گه‌ر له‌سه‌ر به‌رگ نه‌نووسرا بێت .
8. پێشكه‌ش كردنێكی كورت و چڕى ناوەرۆکى لێکۆڵینەوەکە ( به‌ش و تەوەرە‌كان و هۆكاری خستنه‌ڕووی ئاوڕدانه‌وه له‌و باسانه‌ .‌

كۆتایی : كۆتایی دواهه‌مین قۆناغی لێكۆڵینه‌وه‌یه‌ .ده‌بێت ئه‌م خاڵانه له‌خۆ بگرێت . كورته‌ی ئه‌نجام ‌و ئه‌و ده‌ستكه‌وته‌ نوێیانه‌ی له‌ ئه‌نجامی لێكۆڵینه‌وه‌ پێی گه‌یشتووه‌ و له‌ ناوه‌رۆكدا به‌ درێژتر باسی لێوه‌ كراوه‌ . ‌ئه‌م ئه‌نجامانه‌ به‌ شێوه‌یه‌كی گونجاو و ڕێكوپێك و زنجیره‌كراو و به‌ خاڵ ده‌خرێنه‌ڕوو .پێشنیاز و ڕاسپارده‌ی لێكۆله‌ر . واتا لێكۆڵینه‌وه‌كه‌ ئه‌و كێشه‌و گرفته‌ی چاره‌سه‌ری كردووه‌، ده‌كرێ ده‌زگایه‌ك، كۆمپانیایه‌ك، وه‌زاره‌تێك سوودی لێببینن . بۆیـه‌ پێشنیازده‌كرێت سوودی لێببینن و پراكتیكی بكه‌ن .

چۆنیه‌تی نووسینی كۆتایی لێكۆڵینه‌وه‌ی زانستی :

* كۆمه‌ڵه‌ وشه‌ و ده‌ربڕینێك هه‌یه‌ كه‌ لێكۆڵه‌ر ده‌توانێت به‌كاریبهێنێ به‌ مه‌به‌ستی ڕوونكردنه‌وه‌ بۆ خوێنه‌ر تا بزانێت لێكۆڵینه‌وه‌كه ته‌واو بوو. وه‌ك :( له‌ كۆتاییدا، له‌ كۆتایدا ده‌بینین، له‌ كۆتاییدا ده‌گه‌ینه‌ . ) . ئه‌و ده‌سته‌واژانه‌ی كه‌ مانا و ده‌لاله‌تی ته‌واو بوونی كاره‌كه‌ ده‌گه‌یه‌نن .
* پێویسته‌ كۆتایی كورت و پوخت بێت . ده‌بێت لێكۆڵه‌ر ڕسته‌ ئه‌نجامییه‌كان، یان ڕسته‌ به‌ده‌ستهێنراوه‌كان به‌كاربهێنێ . ئه‌وه‌ی كه‌ بیری سه‌ره‌كی لێكۆڵینه‌وه‌كه‌ ده‌نوێنێ به‌ ڕێگه‌یه‌كی ناڕاسته‌وخۆ .
* نابێت كۆتایی ڕه‌گه‌زێكی تیا ‌بێت كه‌ له‌ ناو لێكۆڵینه‌وه‌كه‌دا باس نه‌كرابێت . وه‌ك ناو بردنی گریمانه‌یه‌كی نوێ، بۆ ئه‌وه‌ی ناچار نه‌بێت له‌ كۆتایدا ئه‌و گریمانه‌یه‌ ڕاڤه‌ بكات . كه‌ ئه‌مه‌ش له‌ لایه‌كه‌وه‌ فراوانبوونه‌ و له‌گه‌ڵ كۆتایدا ناگونجێت . له‌لایه‌كی تره‌وه‌ ئه‌وه‌ی له‌ كۆتایدا ده‌نووسرێت كورتكراوه‌ی بابه‌ته‌كانی ناو لێكۆڵینه‌وه‌كه‌یه‌.
* لێكۆله‌ر به‌شێوه‌یه‌كی ڕه‌ها ئازاده له‌ كۆتایدا چۆن ده‌نووسێ، چۆن بیه‌وێ هه‌نگاوه‌كانی ڕێكده‌خات . به‌ڵام ده‌بێت ئاگاداری گرنگی وتووێژه‌كه‌ی بێت، به‌ تایبه‌تی ئه‌وه‌ی تایبه‌ته ‌به‌ بابه‌تی سه‌ره‌كی لێكۆڵینه‌وه‌كه‌ی .
* ده‌بێت له‌ كۆتایدا گرنگترین ئه‌و ئه‌نجامانه‌ی كه‌ ده‌ستكه‌وتووه‌ له‌ ئه‌نجام و به‌ده‌ستهاتووكانی لێكۆڵینه‌وه‌كه بنووسرێت، نووسینی ئه‌مانه‌ش ده‌بێت به‌ زمانێكی ‌دروست و شێوازی سه‌رنجراكێش بن. پاش ئه‌نجامه‌كان ده‌توانریت - گه‌ر هه‌بێت - پێشنیاز و ڕاسپارده‌ بنووسێت .
* ده‌بێت كۆتایی كوتكراوه‌ و پوخت و گشتگیر بێت، له‌ ڕێگه‌یه‌وه‌ لێكۆڵه‌ر باسی ئه‌و ئاسته‌نگ و به‌ربه‌ستانه‌ بكات كه‌ له‌‌كاتی لێكۆڵینه‌وه‌كه‌دا هاتوونه‌ته‌ ڕێی .
* به‌ شێوازێكی ڕیكخراوئه‌و سه‌رچاوه‌ و ژیده‌رانه‌ی كه‌ به‌كارهاتوون له‌ لێكۆڵینه‌وه‌كه‌دا تۆمار ده‌كرێن .
* باشترین كۆتایش ئه‌وه‌یه‌ كه‌ لێكۆڵه‌ر توانیبێتی به‌ چه‌ند دێڕێكی به‌سوود كۆتایی به‌كاره‌كه‌ی هێنابێ و ئه‌و چه‌ند دێڕه‌ ڕێنوێنی لێكۆڵه‌رانی تربكات بۆ درێژه‌دان و ته‌واوكردنی لێكۆڵینه‌وه‌كه‌ له‌و خاڵه‌وه‌ كه‌ كۆتایی لێكۆڵینه‌وه‌كه‌یه،‌ بۆ ده‌ستپێكی لێكۆلینه‌وه‌ی تر . به‌م شیوه‌یه‌ لێكۆڵینه‌وه‌كه‌ به‌رده‌وام ده‌بێت له‌و بواره‌دا .
* ده‌بێت ڵیكۆڵه‌ر دڵنیا بێت له‌وه‌ی كه‌ له‌ كۆتایدا هه‌ڵه‌ی زمانییه‌كانی نییه‌، چونكه‌ كۆتایی باش به‌ شێوازێكی ڕێكوپێك و به‌هێزی بێهه‌ڵه‌ داڕیژراوه‌ .

خاسیه‌ته‌كانی كۆتایی لێكۆڵینه‌وه‌ی زانستی

1. كورتكردنه‌وه‌ : كورتكردنه‌وه‌ گرنگترین خاسیه‌تی كۆتایی لێكۆڵینه‌وه‌ی زانستی‌ باشه‌، كه‌ تیایدا لێكۆڵه‌ر به‌ كورتی ئاماژه‌ به‌و بابه‌ت و زانیارییانه‌ ده‌كات كه‌ له‌ لێكۆڵینه‌وه‌كه‌یدا خستویه‌تییه‌ ڕوو . هه‌روه‌ها باسی ئه‌و ڕه‌گه‌زه‌ سه‌ره‌كییه‌كانه‌ ده‌كات كه‌ له‌ لێكۆڵینه‌وه‌كه‌یدا هاتوون .
2. كۆتایی لێكۆڵینه‌وه‌ی باش ئه‌و سنووره‌ نابه‌زێنێ كه‌ بۆی دیاری كراوه‌ . گه‌ر ئه‌و سنووره‌ی كه‌ بۆی دیاری كراوه‌ ببه‌زێنێ، ئه‌مه‌ به‌ مانای درێژكردنه‌وه‌یه‌، كه‌ ئه‌مه‌ش له‌ لێكۆڵینه‌وه‌ی زانستیدا ڕێپێدراو نییه‌ .
3. داڕشتنی كۆتایی به‌ شێوازێكی زۆر ڕێكوپێك، به‌ شێوه‌یه‌ك كه‌ ئه‌و خالانه‌ بخاته‌ ڕوو كه‌ لێكۆڵینه‌وه‌كه پیا تێپه‌ڕیوه، به‌ شێوه‌ی یه‌كبه‌دوای یه‌ك و به‌ زنجیره‌، وه‌ك چۆن له‌ لێكۆڵینه‌وه‌كه‌دا به‌دوای یه‌كدا هاتوون .‌
4. باسكردنی ئه‌و ئه‌زموونه‌ی كه‌ لێكۆڵه‌ر له‌ لێكۆڵینه‌وه‌كه‌یدا پیاتێپه‌ڕیوه‌ . وه‌ك دیاریكردنی ئه‌و ڕێباز‌ی لێكۆڵینه‌وه‌یه‌ی ‌كه هه‌ڵیبژاردووه‌، هۆكاری هه‌ڵبژاردنی ڕێبازه‌كه‌ و ئه‌و ئاسته‌نگانه‌ی كه‌ هاتوونه‌ته‌ ڕێی له‌ كاتی ئه‌نجامدانی كاره‌كه‌ی .
5. یه‌كێك له‌ خاسیه‌ته‌ باشه‌كانی كۆتایی ئه‌وه‌یه‌ كه‌ لێكۆڵه‌ر پێشنیازه‌كانی بخاته‌‌ڕوو، تا لێكۆڵه‌ر تر سوودی لێببینن . تا ئه‌و پێشنیازانه‌ ببنه‌ ناوونیشان بۆ لێكۆڵینه‌وه‌ نوێی تر بۆ لێكۆڵه‌رانی تر .
6. پێشكه‌شكردنی كۆمه‌ڵێك ئامۆژگاری كه‌ یارمه‌تی خوێنه‌ری لێكۆڵینه‌وه‌كه‌ ده‌دات و سوودی لێده‌بینێ، و دووری ده‌خاته‌وه‌ له‌و هه‌ڵانه‌ی كه‌ لێكۆله‌ر خۆی له‌ لێكۆلینه‌وه‌كه‌یدا تێیكه‌وتووه‌ و ئه‌و بابه‌تانه‌ی كه‌ چاره‌سه‌ری كردووه‌

سه‌رچاوه‌ و ژێده‌ره‌كان – كانگا - :

 یه‌كێك له‌ پێویستییه‌ سه‌ره‌كییه‌كانی لێكۆڵینه‌وه‌ی زانستی به‌كارهێنانی سه‌رچاوه‌و ژێده‌ره‌ .

 سه‌رچاوه‌ - المصدر - : وه‌ك زاراوه‌ هه‌موو ئه‌و نووسراوانه‌ ده‌گرێته‌وه كه‌ چاره‌سه‌ری كێشه‌یه‌كی كردبێت، یان مه‌عریفه‌ و زانیاری دروست و ڕاستی له‌خۆ گرتبێ . لێكۆڵه‌ر ده‌توانێت سوود له‌و زانیارییانه‌ وه‌ربگرێت كه‌ ده‌بنه‌ هۆی ڕۆشن كردنه‌وه‌ی باسه‌كه‌ و بابه‌ته‌كه‌ی به‌هێز و ده‌وڵه‌مه‌ند ده‌كه‌ن . ده‌شێ سه‌رچاوه‌ هی نووسه‌رێك بێت، یان چه‌ند نووسه‌رێك بێت.

 ژێده‌ر – المرجع - : بابه‌تی ژێده‌ر له‌ كۆمه‌ڵه‌ سه‌رچاوه‌یه‌كی جیاوازه‌وه‌ وه‌رگیراوه و كۆكراوه‌ته‌وه‌ . بۆ گشت خوێنه‌ران . به‌ شێوه‌یه‌كی تایبه‌ت ڕێكخراون . له‌سه‌ر بنه‌مای هیجائی وه‌ك: ( فه‌رهه‌نگی زمانه‌وانی و بانكی زا‌‌نیارییه‌كان ) .یان له‌سه‌ر بنه‌مای بابه‌تی، وه‌ك : ( بیبلۆگرافیا و هه‌ندێك ئینسكڵۆپیدیا )، یان له‌سه‌ر بنه‌مای مێژوویی، وه‌ك : ( كتێبی ڕووداو و خولییه‌كان)، یان له‌سه‌ر بنه‌مای جوگرافی، وه‌ك : ( كتێبه‌ وڵاتناسی و ئه‌تڵه‌سه‌كان ) .

**په‌راوێز :**

**چەمك و پێناسەی پەراوێز**

 لەزمانی كوردیدا بە (پەراوێز) و لە زمانی عەرەبی بە (الهوامش، الحاشیە) لە زمانی ئینگلیزی (foot note) و لە زمانی فارسی (شرح، تبسر) دەناسرێن، شێواز و جۆری نوسین و بەكارهێنانی پەراوێزەكان لە لێكۆڵینەوە و باسەكاناندا جیاوازن، ئەمەش دەگەڕێتەوە بۆ سروشتی ئەو ڕاهێنانەی كە لە بنەڕەتدا فێركراون، ڕەنگدانەوەی ئەو بیرە لاسایكەرەوە و داهێنراوەیە كە لەزانكۆ و ناوەندە ئەكادیمیەكاندا لەلایەن مامۆستای تایبەت بەو بوارە ڕاهێنراون، سەرەڕای ئەو تایبەتمەندیانەی كەوا پێویستن وەك بەشێك لە لێكۆڵینەوەی زانستی، پەراوێز (( بریتیە لەهەر شتێك كە لە دەق دەربچێت، جا لێكدانەوە بێت یان ڕاڤە بۆكردن یان ئاماژەبۆكردن بێت)) بەو واتایەیی ئەو بیرە لاوەكیانەی یان ئەو بابەتانەی بەشێوەیەكی ناڕاستەوخۆ پەیوەندیان بە دەقەكەو بیری سەرەكی بابەتەكەوە هەیە، ئەمیش لێكدانەوەی زیاتر و ڕاڤەكردن و ئاماژە پێكردنی هەرشتێكی تری پەیوەست بەو بوارەوە بێت، هەروەها یەكێكی تر لەو پێناسانەی بۆ پەراوێز كراوە بریتیە لەو كۆمەلە وشەو ڕستانەی كە لەدامێنی لاپەڕەكانی لێكۆڵینەوەكاندا دەنوسرێنەوە بیرو ڕایەكی تایبەتی و پەیوەستدار بەو بابەتە پێدەردەبڕێت، بەشێوەیەك ئەو دەربڕینانەی كە پێویست ناكرێت و گونجاو نین لەناو مەتنی نوسینەكەدا بنوسرێن لەپەراوێز تۆماردەكرێن، ئەم بیرو ڕایانەش لەدامێنی لای خوارەوەی لاپەڕەكە تۆمار دەكرێن، پەراوێز ئەو شتانە دەگرێتەوە كە لەدەقی لێكۆڵینەوەكاندا بەكارناهێنرێت، بەڵكو پەیوەندی ڕاستەوخۆیان پێوە نیە و بە پەسەند نازاندرێـت لە دەقەكەدا بڵاوبكرێنەوە، بەڵكو ژمارەیان ئەبستراكتەو لەدامێنی لاپەڕەی لێكۆڵینەوەكە یان لەكۆتای لێكۆڵینەوە دەنوسرێت، دەتوانین بڵێین پەراوێز هەموو ئەو وشەو ڕستەو دەربڕاوانە دەگرێتەوە كە لەبابەت دەرچوون و پەیوەندیەكی ناڕاستەوخۆیان بە دەقی لێكۆڵینەوەكە هەیە، بەنیشانەیەك یان ژمارەیەك هێما دەكرێت بۆ گەیشتن بەو بیرە ناڕاستەوخۆیانە لەوناو لێكۆڵینەوەكەدا.

مێژووی لێكۆڵینەوە و پەراوێز:.

 پەراوێز وەك یەكەیەكی گرنگ و پێویستیەكی سەرەكی لە لێكۆڵینەوەی زانستی ڕۆلێكی چالاكی هەیە، مێژوەكەی بەشێوەیەكی تەواو دیار نیە، بەلام ئەوەندەی دەزاندرێت پەیوەستە بە مێژووی لێكۆڵینەوە، لەڕێگای ناساندن و باسكردنی مێژووی لێكۆڵینەوە تروسكاییەك دەخرێتە سەر مێژووی پەراوێز، ئەوی بەسەرەتای ڕێبازی لێكۆڵینەوە دابنرێت لۆجیك(منتق)ە بەناوبانگەكەی (ئەرستۆیە)، ئەم لۆجیكە كاریگەری گەورەی هەبووە لەسەر سەلماندن و داكۆكیكردن لەڕاستی، لەڕێگەی نموونە و سەپاندنی بەسەر شتی تردا، فەیلەسوفی ئینگلیزی(رۆجربیكۆن، 1214-1294)، ڕەخنەی لە لۆجیكی ئەرستۆ گرت، پێی وابوو بۆ گەیشتن بەڕاستی و سەلماندنی دەبێت پشت بە تاقیكردنەوە ببەسترێت، ئەم ڕێبازە تاوەكو سەدەی حەڤدەهەم بەردەوام بوو، لەگەڵ سەرهەلدانی شۆڕەشی فەڕەنسی و لەڕێگەی كۆمەلێك زانا و فەیلەسوف ڕۆڵێكی گرنگ گێڕرا لە داڕشتن و چەسپاندنی كاروانی ڕێبازی زانستی، لەوانە: (فرانسیس بیكۆن) لەسالی (1620) لە كتێبی (ئەرجەوانی نوێ) واتە لۆژیكی نوێ بڵاوكردەوە، كە ڕەخنەی لە ڕێبازی بیركردنەوەی فەیلەسوفی یۆنانی ئەرستۆ گرت، ڕێبازێكی نوێی دانا بەناوی: (ڕێبازی تێخوێندنەوە)، بەپێی ئەم ڕێبازە لەڕێگای چەندان تێبینی و بەڵگەی وردەوە دەگەیشتە ئەنجامێكی گشتی، هەروەها لە سالی(1637)، (دیكارت) لە نوسینێكی بەناوی:(گوتار لە ڕێبازدا) بڵاوكردەوە، ئەم ڕێبازە پشتی بە تاقیكردنەوە دەبەست، هەروەها هەر لەو سەردەمەدا زۆرێك لەزانایان، وەك: (ئسپینۆزا، چرنهاوس، مالبرانش، لێپنیز،..)، ڕۆلێكی كاریگەریان هەبووە لە پێشكەوتنی ڕێبازەكانی لێكۆڵینەوە، هەروەها لە (سەدەی هەژدە)دا (كانت، 1724-1804)، ڕێبازێكی بەناوی (ڕێبازی میسۆدۆلۆژی) دانا، لەم ڕێبازەدا ڕایگەیاند كەهەر زانست و زانیارییەك ڕێبازێكی جیاوازی تایبەت بەخۆیی هەیە، هەروەها لە (سەدەی نۆزدەم)دا میسۆدۆلۆژی لەبواری فەلسەفە و دواتر لە ناو بواری مێژووی سەریهەلداوە، دواتریش لەناو بوارەكانی ئەدەب ڕەگی داكوتا]غازی فاتیح، هەر بەمەش نەوەستا تاوەكو جێگای خۆیی كردەوە و لەم دواییانەدا بوو بە بابەتێكی سەربەخۆ لەزۆربەی زانستگاكانی جیهاندا بوو بە مایەی لێكۆڵینەوەی زانستی و ئەدەبی.

جۆر و شێوەكانی پەراوێز :

 بە شێوەیەكی گشتی پەراوێز بەچەند ڕێگایەك دەنوسرێت و ئاماژەیی بۆ دەكرێت، هەریەك لەم جۆر و شێوانە ڕۆل و تایبەتمەندی و لایەنی باش و خراپی خۆیی هەیە، لێرەدا هەول دەدرێت هەموو جۆر و شێوەكان ڕوونبكرێنەوە:

1-دانانی پەراوێز لەدامێنی خوارەوەی لاپەڕەكە، كەڕێگەیەكی بەربڵاوە لەلای لێكۆڵەران و نوسەران، هەروەها بۆ خوێنەریش ئاسانترە، شێوازی ئەم جۆرەیان لەناو مەتنی نوسینەكەدا ژمارەیەك **([[1]](#footnote-1))** یان هێمایەك**([[2]](#footnote-2)\*)** دادەنرێت، لەدامێنی هەمان لاپەڕە هەمان هێما یان هەمان ژمارە دەنوسرێتەوە و زانیاریەكانی لەدوادا تۆماردەكرێن، هەروەها بەهێلێك لەمەتنی نوسینەكە جیادەكرێنەوە و بەقەبارەیەكی بچوكتر دەنوسرێت، ئەم ڕێگایە شێوازێكی بەربڵاوە لە نوسینی نامەی ماستەر و دكتۆرا، یارمەتی خوێنەر دەدات كە بەدواداچوون و ڕەخنە و تێبینی لەسەر باسەكە بەشێوەیەكی خێرا بەدەست بهێنێت، هەروەها بۆ دڵنیابوون لەو بیرۆكەو ڕاستیانەی كە بەكارهاتوون، لەلایەكی ترەوە هەر گۆڕانكاری و دەستكاریەك كاریگەری لەسەر لاپەڕەكانی تر نابێت، ژمارەی پەراوێزەكان بەدوو شێوە دادەنرێن لەم جۆرەیاندا، یان ئەوەتا لەهەموو لێكۆڵینەوەكە لە لاپەڕەی یەكەم دەستپێدەكات لە ژمارە (1،.....) تاوەكو كۆتای لێكۆڵینەوەكە، یان لەهەر لاپەڕەیەك ژمارەی تایبەت بەخۆیی دەبێت و لەكاتی چوون بۆ لاپەڕەیەكی تر ژمارەكان دووبارە لە یەكەمەوە دەست پێدەكەنەوە.

2- جاری وادەبێت لەهەموو لێكۆڵینەوەكە یان تەوەرەیەكی لێكۆڵینەوەكە ژمارە دەدرێت بە پەراوێزەكان و لەیەكەم لاپەڕە تاوەكو كۆتایی، ئینجا لە كۆتایی تەوەرەكە یان لێكۆڵینەوەكە پەراوێزەكان دەخرێنەڕوو، بەشێوەیەك لەدامێنی لاپەڕەكە ئاماژەیی بۆناكرێت، بەلكو لەكۆتایی تەوەرەكە یان لێكۆڵینەوەكە ئاماژەیی بۆدەكرێت، یەكێك لەخرابیەكانی ئەم شێوازانە، بەگۆڕانكاری لەڕیزبەندی هەر یەكەیان هەڵە و ئالۆزی لە هەموو لاپەڕەكاندا دروست دەبێت، هەروەها خوێنەر ماندوو دەكات لە خوێندنەوە و هەڵدانەوەی لاپەڕەكان و گەڕانەوە بۆیان، لەگەڵ ئەوەشدا ئەم ڕێگایە (ڕیگایەكی بەربڵاو گونجاوە بۆ لێكۆڵینەوە دیاریكراوە زانستیەكان، واتا كورت و سنوردار) .

3- هەروەها لەناو مەتنی نوسیندا لەدوای دەقە وەرگیراوەكە لێكۆلەر هەر لەدوای وەرگرتن و بەكارهێنانی دەقەكە یەكسەر كەوانەیەك دەكاتەوە(ناوی نووسەر، سال: لاپەڕە) تیادا دەنوسرێت، ئەمە بۆ ئاماژەدانە بەو سەرچاوەیەی لێی وەرگرتوە، هەرچی تێبینی و وردەكارییەكانن لەدامێنی لاپەڕەكە یان كۆتایی دەنوسرێن، لە ئاماژەدان بە سەرچاوەكان لەكۆتای تەوەرەكە یان لێكۆڵینەوەكە لیستێك دەكرێتەوە بەناوی لیستی سەرچاوە و ئاماژەیان بۆ دەكات، هەرچەندە ئەم ڕێگایە خوێنەر ماندوو دەكات، بەلام لەگەڵ ئەوەشدا ڕێگایەكی زانستیە و بەربلاوە لەناو لێكۆڵینەوە زانستیەكان.

4- بەهەمان شێوەی خالی(3) لە ئاماژەدان بە سەرچاوەكان لەناو مەتنی نوسین لێكۆلەران ڕێگایەكی جیاوازتر بەكاردەهێنن، ئەویش شێوازی (كۆدە)، ئەمیش بەزۆری لە زانستە تایبەتمەندەكانی وەك (دەرونناسی و كۆمەلناسی) پەیڕەو دەكرێت (ژمارەی سەرچاوە، لاپەڕە) بەشێوەیەك لەكۆتایی لێكۆڵینەوەكە ژمارەی ڕیزبەند دەدرێت بەسەرچاوەكان، لەجیاتی نوسینی ناوی نوسەر و سال ژمارەی ڕیزبەندیەكەی پێدەدرێت، بۆ نموونە كە لەڕیزبەندی (5)دا، لەكۆتایی لێكۆڵینەوەكە كە نوسراوە (غازی فاتیح وەیس، ڕێبازی لێكۆڵینەوە، 1990،..)، لەجیاتی بنوسرێت (غازی فاتیح،1990 :7) ئەوا دەنوسرێت (5، ل:7)، ئەم ڕێگایە زۆر لایەنی نەرێنی هەیە، سەر لێشێوان و ناڕوونی لای خوێنەر هەروەها باو و ڕێگەپێدراو نیە بۆ هەموو لێكۆڵینەوەیەك، چونكە هەر گۆڕانكاریەك یان هەلەیەك گۆڕانكاری سەرتاسەری دروست دەكات.

 دەشێت لە یەك لاپەڕەدا دوو شێوازی ئاماژەدان بە پەراوێز بەكاربێت، ئەگەر جارێك ئاماژەدان بێت بە ناوی سەرچاوە لەڕێگەی كۆد یان كەوانە() ئەوا لەهەمان كاتدا دەشێت لەڕێگەی ژمارە یان هێما(\*) ئاماژە بەبیرێكی لاوەكی بكرێت لە لاپەڕەكەدا.

**گرنگی و سودەكانی پەراوێز**

1-لەئێستادا پەراوێز بۆتە بەشێكی گرنگ لەهەموو لێكۆڵینەوەیەكی زانستیدا، هەروەها ئاماژەیی زانستی بوون بە لێكۆڵینەوەكە دەدات.

2- بەهۆی پەراوێزەوە دەتوانرێت گرنگی ئەو سەرچاوانە بزانرێت كەلێكۆلەر پشتی پێبەستوون، چونكە هەندێك سەرچاوە هەن كە باوەڕپێكراو نین.

3- بەڵگەیە لەسەر ڕاستی و دروستی لێكۆڵینەوەكە و بەئاگایی لێكۆلەر لەسەرچاوەكانی تر، بەهەمان شێوەش بەڵگەیە لەسەر قوولی و گرنگی لێكۆڵینەوەكەی

4- لێكۆلەر و لێكۆڵینەوە دەپارێزێت لە زیادە و لادان لەو باس و باسكردنی زانیاری دوور و درێژانەی لەدەرەوەی چوارچێوەی دەق.

5- ئارەزووی بەدواگەڕان لەلای خوێنەر زیاد دەكات، كاتێك دەقێك لەسەرچاوەیەكی ترەوە وەرگیراوە یان بیرێكی لاوەكی باسكراوە، خوێنەر خوێنەر حەز بەگەڕانی زیاتر دەكات و بەدوایدا دەگەڕێت و دەگەڕێتەوە سەر سەرچاوەی سەرەكی.

6- دۆزینەوەی سەرچاوە و بابەت و بیری تایبەت بەهەر بوارێك، لەڕێگەی تۆماركردنی ناوی سەرچاوەكان لەپەراوێز یان لە كۆتایدان بۆنموونە لێكۆلەرێك دەیەوێت لەسەر بابەتێكی زمانی لێكۆڵینەوەیەك ئەنجام بدات، لەڕێگەی خوێندنەوەی لێكۆڵینەوەیەكی نزیك لەو بابەتە، كۆمەلە سەرچاوەیەكی بەدەست دەكەوێت كە لێكۆلەری لێكۆڵینەوەكە بەكاری هێناون، بەمەش كات و وزەیەكی زیاتر بۆ لێكۆلەرەكە دەگەڕێتەوە.

7- ڕۆلی پەراوێز وەك كۆگایەكی گرنگی ئەو نوسینانەیە كەئاماژەی بۆدەكات، بەشێوەیەك زانیاری تەواو ورد لەخۆی حەشاردەدات.

ئامانج و مەبەستەكانی بەكارهێنانی پەراوێز :

1-ڕوونكردنەوەی مەسەلەیەكی لاوەكی كە پەیوەندی ڕاستەوخۆیی لەگەڵ بابەتی باسەكەدا نیە، بەزۆری ئەم جۆرە پەراوێزانە بۆ بیرو ڕای تایبەتی نوسەرە.

2- ڕوونكردنەوەی ئەو زانیاریانەی كە باونین یان ئەو خالانەی كە لەبەر پچڕانی بیری سەرەكی بابەتەكە بەپێویست نەزاندراوە لەدەقی لێكۆڵینەوەكە ڕوون بكرێنەوە، ناچار لە پەراوێز بە قەبارەیەكی بچوكتر ئاماژەیی بۆدەكرێت.

3- دیاریكردنی ئەو بەشانەی لێكۆڵینەوەكە كە هەمان بابەتی بە درێژی تیادا باسكراوە بەئامانجی خۆپاراستن لە دووبارەبوونەوە و درێژدادڕی، بەمەش لەڕێگەی كۆمەلە دەستەواژەی وەك: (بڕوانە لاپەڕەی ژمارە، بڕوانە بەشی ژمارە،..).

4- ڕوونكردنەوەی بیروڕایەكی لاوەكی لێكۆلەرێكی دیكە، كە پەیوەندی بە بابەتەكەوە هەبێت

5- ئاماژە كردن بەو سەرچاوانەی یان ئەو ژێدەرانەی كە لێكۆلەر بۆ بابەتەكەی سوودی لێوەرگرتووە، بە مەبەستی دەرخستنی دروستی ئەوەی لە لێكۆڵینەوەكەیدا بەكاریهێناوە، ئەمەش وەك شاهێدێكە لەسەر ڕاستی و دروستی ڕووداوێك.

6- لێكدانەوە و راِڤەكردنی هەندێك زاراوە یان پێناسەكردنی ناوێك یان ڕووداوێك، یان ڕاستكردنەوەی هەلەیەك و هەمواركردنەوەی بۆچوونێك.

7- لێكۆلەر لە پەراوێزدا ناوی كۆن و زاراوەی تایبەت ڕوون دەكاتەوە، ئەگەر ڕوونكردنەوەكە بەپێی بۆچوونی لێكۆلەر بوو ئەوا پێویست بە دەستنیشانكردنی سەرچاوە ناكات، بەلام ئەگەر بەپێی بۆچونی لێكۆلەرێكی تر بێت، ئەوا پێویستە لەپەراوێزدا دەستنیشانی بكات.

8- هەر تێبینیەكی دیكە كە لێكۆلەر بە پێویست ئەزانێ لە پەراوێزدا ڕوونی بكاتەوە

چەند سەرنجێك لەسەر نوسینی پەراوێز :

1-لێكۆلەر بەسێ ڕێگا زانیاریەكان وەردەگرێت، ئەونیش: (ڕێگای دەقاودەق، ڕێگای كورتكردنەوە، ڕیگار داڕشتنەوە)، لەئەگەری بەكارهێنانی هەریەكێك لەمانەش دەبێت ئاماژە بەسەرچاوەكە بكرێت كەلێی وەرگرتووە لەپەراوێز یان لە لیستی سەرچاوە.

2- ئەگەر ئەو دەقەی وەریگرتووە لەچوار دێر كەمتربوو ئەوا وەك خۆی لەناوو (( )) دەنوسرێت، بەلام ئەگەر زیاتر بوو ئەوا باشترە پوختەی وەربگیرێت]كەیوان،لێرەدا پێویست بە كەوانە ناكات بەلام دوای تەواو بوونی پوختەی زانیاریە وەرگیراوەكان، ڕاستەوخۆ دەبێت ئاماژە بەو سەرچاوەیە بكرێت چ لەناو پەراوێزی لاپەڕەكە یان لە كۆتایدا.

3- ئەگەر كتێبێك وەرگێڕدرابێتە سەر زمانێكی تر ئەوا پێویستە ناوی نوسەر و ناونیشان و تەواوی زانیاریەكان بنوسرێت دواتر ناوی وەرگێڕ و زانیاریەكانی تر.

4- ئەگەر سەرچاوەكە ڕۆژنامە یان گۆڤار بوو ئەوا دەبێت (ناوی نوسەر، ناونیشانی گوتار، ناوی وەرگێڕ ئەگەر هەبوو، ناوی گۆڤار، ژمارەی مانگ و ساڵ و ڕۆژ) بنوسرێت، هەروەها دوبارەكردنەوەی بەهەمان شێوەی كتێب دەبێت، سەبارەت بە (قورئانی پیرۆز)، بەم شێوەیە دەنوسرێت: (القران الكریم، ناوی سوڕەت، ژمارەی ئایەت) .

5- ئەگەر سەرچاوەیەك سێ نوسەری هەبوو ئەوا پێویستە ناوی هەرسێ نوسەرەكە بنوسرێ، بەلام ئەگەر زیاتر بوو ئەوا ناوی یەكەم لەگەڵ دەستەواژەی (ئەوانی تر) بنوسرێت.

6- زۆرجار لەپەراوێزدا بەشێوەی كورتكراوە لەئاماژەدان بە سەرچاوە ئاماژە بە هەندێك شت دەدرێت، وەك: (گ) گبع، (د.م) بدون مكان، (ب.ت) بدون تاریخ ، لەكوردیشدا (چ) چاپخانە، (ب.ش) بێ شوێن، (ب.س) بێ سال، بەكاردێن.

7- ئەگەر دوو بەرهەمی یەك نوسەر لەیەك لاپەڕەدا بەكارهاتن، پێویستە بەجیا بنوسرێن، ئەوانیش بە ناونیشانی بابەت یان سال لەیەكتری جیابكرێنەوە، وەك: (علائەدین سجادی، دەقەكانی ئەدەبی كوردی، عەلائەدین سجادی، مێژووی ئەدەبی كوردی).

8- واباشترە ئەگەر ڕوونكردنەوەیەك بكرێت لەپەراوێزدا لە دامێنی لاپەڕەكە هێما(\*) دابنرێت، لەجیاتی ژمارە، ئەمەش بۆ جیاكردنەوەی ئاماژەدان بەسەرچاوە و ئەو بیرە لاوەكیانەی كە پەیوەندیان بە بیری سەرەكیەوە هەیە.

---------------------

**خاڵبەندی :-**

خاڵبەندی لەنووسیندا سیستەمێكە پێكهاتووە لەكۆمەڵێك نیشانەو هێمای دیاریكراو، دادەنرێت بۆجیاكردنەوەی وشەو ڕستەو پەڕەگراف، هەروەها بۆ دابەشكردنی تێكستە لەڕووی سینتاكس و واتاوە .

دانانی ئەم نیشانانە پێویستی بەشارەزایی و زانیاری تەواوو دروست هەیە سەبارەت بەزمانەكەو، بەسروشتی نیشانەكان و خاسیەت و ئەرك و ڕۆڵیان لەنووسیندا، هەرلەم بارەیەوە پێویستە ڕۆڵی ئاوازەش – نغمە - بەهەند وەربگیرێت چونكە پەیوەندی بەهێزی بە خاڵبەندییەوە هەیە، لەلایەك یاریدەی ڕاست دانانی نیشانەكانی خاڵبەندی دەدات، لەلایەكی تریشەوە هاوكاری خوێنەردەكات بۆتێگەیشتن، چونكە ئاوازە جەوهەری قسەیەو تێكستی بێ خاڵبەندیش وەك قسەی بێ ئاوازەیە .

**نیشانەكانی خاڵبەندی ئەمانەن : -**

**1- خاڵ ( . ) :-**

 واتە كۆتایی هاتنی گوتن دەگەیەنێ . لەكۆتایی هەموو ڕستەیەك دادەنرێ جگە لەڕستەی پرسیارو سەرسوڕمان نەبێت كەمەبەستەكەی دابێت بەدەستەوە واتە لەڕووی واتاوە ئەو ڕستەیە كۆتایی هاتبێ، هەروەها لەپاش پیتی یەكەم یان پیتی یەكەم و دووەم كەدەكەونە پیش ناوهینانی پلەی زانست یان نازناو یان بنەماڵە وەكو :-

 1- سبەی ڕۆژی ئاڵایە .

 2- ب . ی . د . محمد معروف فتاح

**2- جووت خاڵ (: )**

 ئەم نیشانەیە لەخاڵبەندیدا بۆڕوونكردنەوە و بەهەندوەرگرتنی گوتن دێت لەپاش گوتە یان ناوی قسەكەر دادەنرێت بەكارهێنانەكانی :

1- لەپێش ئەو گوتنانەی كەوەكو خۆی وەردەگیرێت .

پزیشكەكان دەڵێن : خورما ڕێژەی شەكر لەخوێندا ڕادەگرێت .

2- لەدوای ئەوگوتنانەی كەشرۆڤەی پێویستەو، یان بۆ ڕونكردنەوەی دەستورێك بەكاردێت .

 كوردستانی گەورە پێك دێت لە : باكور ــ باشور ــ ڕۆژهەڵات ــ ڕۆژئاوای كوردستان.

**3- كۆما (، ) فاریزە، بۆر (، ):-**

 ئەم نیشانەیە بۆوەستانی كورت بەكاردێت بەكارهێنانەكانی **:-**

1- لەدوای ناوی بانگكراو – كوڕینە، بخوێنن .

2- جیاكردنەوەی ڕستەی شوێنكەوتولەڕستەی سەرەكی .

بۆهەركارێك چەند پلانێك دادەنرێت، بەڵام یەكێكیان پەسەند دەكرێت .

 هەندێ جار لەنێوان دووڕستەدا ئامرازی لێكدان دانانرێت بەڵام كۆما پێویستە دابنرێ بۆجیاكردنەوەی ڕستەكان . وەكو:

 پار نەك پێشمەرگە، هاوڵاتیانیش لەئامادەباشیدابوون دژی داگیركەر

3- بۆجیاكردنەوە پۆلەوشەكان كەجووت جووت بەكارهاتبن . وەكو :

 دایكان و باوكان، بەتاڵ و شیرینی، بەبوون و نەبوون، منداڵان پەروەردە دەكەن .

4- جیاكردنەوەی ئەو وشانەی كەئەندامی هاوچەشنی ڕستەكەن . وەكو:

جێناوە سەربەخۆكان ئەمانەن : ( من، ئێمە، تۆ، ئێوە، ئەو، ئەوان ) .

5- لەنێوان ڕستەی مەرج و وەڵامی مەرج . وەكو:

 ئاكام ئەگەر بیخوێندایە، ڕۆژی بەم ڕۆژە نەدەبوو .

6- دوای وشەكانی ( بەڵێ، نەخێر، نە، نا، ئا ) .

7- بۆجیاكردنەوەی جۆری ڕستەكان ڕستەی ناوی، ئاوەڵناوی، ئاوەڵكاری، شارستەو پارستە لەڕستەی تێكەڵدا نموونە :

 باوكم ئەو پیاوە پیرەیە، كەهەموو ڕۆژێك دەچێتە سەركار .

**3- كۆمەڵە خاڵ (...) :-**

ئەم نیشانەیە ئاماژە بەلابردنی قسەو كورتكردنەوەو، تەواونەكردن دێت .

بەكارهێنانەكانی :

1- لەكۆتایی ڕستەدا لەپاش چەند وشەیەك كەهەموویان نەگوترێ و تەنها هەندێكیان بۆڕوونكردنەوە باسدەكرێت وەكو: دەفەرموو دابەزە، تۆمیوانی، هیچ نەبێ نانێ، ئاوێ.. .

2- هەندێ جار ئەم كۆمەڵە خاڵە لەناوەڕاستی ڕستەدا دادەنرێ، یان بۆ سەرنجی خوێنەرە، یاخود لەدەقێكی وەرگیراودا بەم شێوەیە بووە .

 دواتر وتی : (( نەت بردە سەر . نەتتوانی چاوەڕوانم بكەیت !)) ( بەهرۆز حەسەن، 2016 : 118 ) .

**4- كۆمای خاڵدار ( ؛ ) :-**

 بۆ وەستانی مام ناوەند دادەنرێت واتە وەستانەكە لەكورت زیاترە، یاخود لەوكاتانەدا دادەنرێت كەنیشانەی خاڵبەندی تر لەڕستەكەدا هەبن . وەكو :

چێڵكی قەش ؛

چاوی لەكابان بڕیبوو ...،

بەگریانەوە دەی بۆڕاند ؛

خوایە تاڕۆژی مردنم ...،

دەست و پەنجەكانت لەگوانی من نەبێتەوە . ( قوبادی جەلی زاردە، 1998: 177 )

دەتوانین بڵێین لەنێوان ئەو گوتانەدا دادەنرێن كەبەهەموویان یەك مەبەست دەدەن بەدەستەوە هەمان مەبەست دەپارێزن بەڵام بەگشتی لەدەستەواژە و ڕستەكاندا لەكۆما درێژترە وەكو:-

هەوڵ مەدە هەمیشە وشك و فەرمی وشێلگیربیت ؛ نەختێك نوكتەبازی و گاڵتەچێتی خراپ نیە ؛(بیلال بەسام، 2015 : 364 ) .

**5- تەقەڵ ( - - ) :-**

 لەدانانی نیشانەی تەقەڵدا دەبێ ڕەچاوی ڕێزمانی ڕستەكە بكرێ، بەكارهێنانەكانی :-

1- بۆجیاكردنوەی ئاخاوتن لەنێوان دووكەسدا لەسەرەتای ئاخاوتنەكانی كەسەكاندا دادەندرێ . وەكو :

\_ زۆری ماوە بۆ تاقیكردنەوە

 \_ نەخێر تەنها چەند ڕۆژێكی ماوە .

2- لەنێوان نوسین و ژمارەدا، یان بۆ بژاردنی خاڵەكانی بژاردن یان لەنێوان دژو واتاكاندا .

\* خوێندن .

\* ڕێزگرتن .

2- پێویستییەكانی دامەزراندن لەدەزگای حكومی :-

 -- بڕوانامەی دەرچوون .

-- ئەزموونی دووساڵ .

3- كاتێ ئەوهات من نەخەوتبووم – بەخەربووم .

**6- دووكەوانە ( ) :-**

دەكرێ وشەیەك یان فریزێك یان ڕستەو چەند ڕستەیەك لەنێوان دووكەوانەدا دابنرێ .

بەكارهێنانەكانی :

1- ناوی تایبەتی كەس، شوێن، نازناو دەخرێتە ناو دووكەوانە ( سلێمانی )، ( نالی )، ( ئۆڵمان ) چەند ناو هەبوو ئەوەندە كەوانە دادەنرێت .

 1- ( نالی ) (سالم ) ( كوردی ) سێ كوچكەی بابان بوون .

2- ڕێكەوتی لەدایك بوون – مردن ( 11 / 4 / 2001 ) .

 3- دانانی ئایەت – پەند – فەرموودە – قسەی نەستەق .

**7- دوو كەوانەی بچووك (( )) :-**

ئەم نیشانەیە ئاماژە بەبوونی قسەی وەرگیراوی بێ دەستكاری دەكات، ئەركی ئەم نیشانەیە خستنە پێش چاو و دەرخستنی بەشێكی تێكستە و ئاگاداركردنەوەی خوێنەرە تاسەرنجی دەقەكە بدات :

بەكارهێنانەكانی :

1- ناوی كتێب ڕۆژنامە گۆڤار ناوی كۆمەڵە، دەزگا دەخرێتە ناو ئەم دووكەوانەیە .

 -- ڕۆمانی (( شاری مۆسیقارە سپییەكان ))شاكاری بەختیاری عەلییە .

 ئێمە لەزمانی كوردیدا بەمانگی نیسان دەڵێین (( گوڵان ))

لەیادت بێت تەنها ڕوونكردنەوەیەكی پێویست بۆكارێك كەناتەوێت ئەنجامی بدەیت ئەمەیە:- ((دڵم پێوە نییە ))

**8- نیشانەی پرسیارو نیشانەی سەرسوڕمان :**

 ئەم دوونیشانەیە لەكۆتایی ڕستەدا بەپێی ناوەڕۆكی واتایی دادەنرێت و جۆری ڕستەكە لەڕووی ڕێزمانەوە دەردەخەن كەجۆری ڕستەكە پرسیار یان سەرسوڕمانە : نموونە :

--- من نەمدەزانی باوكم نەخۆشە !

 --- كەواتە كەی زانیت باوكت نەخۆشە ؟

یان هەندێ جار هەردوو نیشانەكە بەیەكەوە دادەنرێ بۆ كۆكردنەوەی چەند واتایەك، بەواتایەكی تر ئەو پرسیارەی كەدەكرێ چ خۆشی یان ناخۆشی یان سەرسوڕمان بێت پرسیاردەكرێ و وەڵام سەرسوڕمانە، یان بەپێچەوانەوە دەبێت . لەم كاتانەدا هەردوو نیشانەكە لەتەنیشت یەكتر دادەنرێت .

-- كەپەیامی بەپەلە لەسەر شاشەی تیڤیەكان دەردەكەوێ، هەموومان دەڵێین :- (( خوایە خێربێت، دەبێت ئێستا چی ڕابگەیەنن ؟! ))

**9- كەوانەی گەورە [ ] :-**

لەدەسنوسەكاندا بەكاردێت بۆ ئەو وشانەی كەنوسەر دەیەوێت شرۆڤەیان بكات، یان كاتێك نوسەر دەیەوێت وشەیەك یان ڕستەیەك بۆ بابەتی وەرگیراو یان وەرگێڕدراو زیاد بكات .

**10- ئەستێرە ( \* ) :-**

 بەكاردێت بۆ سەرە بابەتێكی نوێ یان بۆ بژاردن، یاخود بۆ ڕونكردنەوە لەپەراوێزدا .

**11- یەكسانە ( = ) :-**

بەكاردەهێندرێت بۆ شرۆڤەكردنی ڕستەیەك بەهەمان واتای خۆی، یاخود بۆ ئەوپیتانەی كە لە ناونوسیندا بەكارهێندراوە بۆ یەكسان كردن لەگەل وشەكەی خۆی .

**12- خەتی لار ( / ) :-**

 بەكاردەهێندرێت بۆ ڕێكەوتەكان، یان بڕگەكردنی وشەكان.

 1- دەنگدان لەهەرێمی كوردستان لەڕێكەوتی ( 30 / 9 / 2018 ) ئەنجام دەدرێت .

 2- پێشێلكردن ( پێ / شێل / كر / دن )

================================

1. () [↑](#footnote-ref-1)
2. (\* ) [↑](#footnote-ref-2)